b'\n_START_ARTICLE_\nPlo\xc5\xa1\xc4\x8di\xc4\x8d\n_START_SECTION_\nOpis\n_START_PARAGRAPH_\nPlo\xc5\xa1\xc4\x8di\xc4\x8d ima visoko, bo\xc4\x8dno mo\xc4\x8dno stisnjeno telo, pokrito z velikimi, mehkimi luskami, urejenimi v pravilnih vrstah in kon\xc4\x8dnimi usti na majhni glavi. Tudi o\xc4\x8di ima relativno majhne. Hrbet ima temnej\xc5\xa1ih odtenkov olivno zelene barve, boke zlato-srebrne, trebuh pa bele barve, ki na spodnjem delu glave prehaja v rde\xc4\x8dkasto._NEWLINE_Hrbtna plavut je visoka in ozka, predrepna, ki se za\xc4\x8dne na spodnji strani telesa za hrbtno pa je precej dolga. Vse plavuti so sive do modr-\xc4\x8drne barve. Spolno dozori v tretjem ali \xc4\x8detrtem letu starosti, drstijo pa se maja in junija med travo na robu rek, vedno v no\xc4\x8dnem \xc4\x8dasu. Samica odlo\xc5\xbei med 90.000 in 600.000 iker. Plo\xc5\xa1\xc4\x8di\xc4\x8d \xc5\xbeivi in se hrani v jatah na dnu po\xc4\x8dasi teko\xc4\x8dih rek ali v jezerih z muljnatim dnom, v katerem se tudi hrani s tam \xc5\xbeive\xc4\x8dimi organizmi, nevreten\xc4\x8darji in vodnim rastlinjem.\n_START_SECTION_\nRaz\xc5\xa1irjenost\n_START_PARAGRAPH_\nPlo\xc5\xa1\xc4\x8di\xc4\x8d je zna\xc4\x8dilna riba po\xc4\x8dasi teko\xc4\x8dih rek, jezer in ribnikov. V rekah se po njem tudi imenuje zna\xc4\x8dilni del vodotokov, kjer voda umiri svoj tok in kjer se na dno za\xc4\x8dne usedati mulj (pas plo\xc5\xa1\xc4\x8di\xc4\x8da). Plo\xc5\xa1\xc4\x8di\xc4\x8d je ena pogostej\xc5\xa1ih ribjih vrst v Evropi. Njegov \xc5\xbeivljenjski prostor se razteza od Pirenejev preko Irske in Anglije na zahodu do zahodnih pritokov Kaspijskega jezera, pritokov \xc4\x8crnega in Azovskega morja na vzhodu. Na severu se\xc5\xbee vse do \xc5\xa0vedske. Poseljuje tudi vse vodotoke donavskega pore\xc4\x8dja, kjer ga najdemo skoraj povsod v mrenskem, plo\xc5\xa1\xc4\x8di\xc4\x8devem in izlivnem pasu ter stoje\xc4\x8dih vodah.\n_START_SECTION_\nOgro\xc5\xbeenost\n_START_PARAGRAPH_\nPlo\xc5\xa1\xc4\x8di\xc4\x8d zaenkrat ne spada med ogro\xc5\xbeene ribe, edina stvar, ki bi ga lahko ogrozila, pa je regulacija vodotokov, ki bi uni\xc4\x8dila njegov drstilni prostor. Ponekod v Evropi je bil pred naselitvijo krapa ena najpomembnej\xc5\xa1ih rib za prehrano ljudi. \xc5\xa0e danes je ponekod gospodarsko zanimiva riba.'